[pic] | EUROOPAN YHTEISÖJEN KOMISSIO |

Bryssel 11.7.2007

SEK(2007) 936

KOMISSION YKSIKÖIDEN VALMISTELUASIAKIRJA TIIVISTELMÄ VAIKUTUSTEN ARVIOINNISTA

Oheisasiakirja urheilun valkoiseen kirjaan {KOM(2007) 391 lopullinen} {SEK(2007) 932} {SEK(2007) 934} {SEK(2007) 935}

Urheilun valkoista kirjaa varten tehdyssä vaikutusten arvioinnissa selvitetään keskeiset syyt ja prosessi, joiden perusteella komissio päätti laatia valkoisen kirjan urheilusta. Päätökseen vaikuttivat sekä komission sisäiset tiedot, valtiollisten ja valtiosta riippumattomien sidosryhmien kattava kuuleminen että tehtyjen raporttien ja tutkimusten tarkastelu.[1], jonka pohjalta komissio pystyi määrittämään urheilualan poliittisen aloitteen ensisijaiset tavoitteet. Tarkastelu osoitti, että EU:hun kohdistuu monenlaisia odotuksia urheilun erityisluonteen ottamisesta paremmin huomioon politiikan laadinnassa[2] siten, että samalla kuitenkin säilytetään urheilun autonomia. Samalla vahvistui käsitys, jonka mukaan urheilussa on alueita, joilla EU:n toimet antaisivat lisäarvoa nykyisille kansallisen tason toimille. Myös se kävi selväksi, että urheilun yhteiskunnallista ja taloudellista potentiaalia voitaisiin hyödyntää paremmin EU:n strategisten tavoitteiden saavuttamiseksi.

EU:lla ei ole nykyisissä oikeudellisissa puitteissa varsinaista toimivaltaa urheilun alalla. Urheiluun sovelletaan kuitenkin useita EY:n perustamissopimuksen määräyksiä, minkä vuoksi Euroopan yhteisöjen tuomioistuin on antanut siihen liittyviä tuomioita ja komissio on tehnyt sitä koskevia päätöksiä. Monimuotoinen eurooppalainen urheiluelämä useine eri ulottuvuuksineen on yhteydessä huomattavan moniin EU-politiikan alueisiin, ja sen on selvittävä uusista sosiaalisista ja taloudellisista realiteeteista ja haasteista. Sitä ei toistaiseksi ole kattavasti käsitelty EU:n tason aloitteella. Sidosryhmien odotusten mukaisen EU-aloitteen on siitä syystä perustuttava kokonaisvaltaiseen poliittiseen lähestymistapaan, jossa otetaan huomioon sekä asiaa koskevat oikeuspuitteet että urheilun itsenäisen aseman turvaaminen ja toissijaisuusvaatimukset. Tällainen aloite edellyttää tietenkin kaikkien asiaankuuluvien komission yksiköiden tiivistä yhteistyötä.

Näin ollen vaikutusten arvioinnissa esitellään urheilualaa koskevan komission aloitteen tärkeimmät näkökohdat ja selvitetään taustavaikuttimet, määritetään keskeiset ongelmat ja kuvataan päätavoitteet. Keskeiset ongelmat liittyvät kolmeen ydinalueeseen eli urheilun yhteiskunnalliseen tehtävään, talousulottuvuuteen ja organisoitumiseen. Ongelmakysymykset on listattu ja niihin liittyvät suurimmat haasteet on määritetty. Koska urheilua koskevassa kattavassa lähestymistavassa huomioon otettavien kysymysten määrä on suuri, vaikutusten arviointia varten valittiin kuusi ensisijaista ongelmaa, joista sidosryhmät olivat olleet eniten huolissaan:

a) EU-lainsäädännön soveltamista urheiluun koskevan oikeusvarmuuden puute

b) hallintokysymykset etenkin ammattiurheilun osalta (varsinkin lainvastaiset toimintatavat, jotka näyttävät olevan yleisiä pelaaja-agenttien toiminnassa), alaikäisten urheilijoiden heikko suoja sekä dopingin, rasismin ja väkivallan vahingollinen vaikutus urheiluun

c) urheilun rahoitus sekä ruohonjuuritason urheilun perinteisten rahoitusmallien joutuminen uhatuksi

d) politiikan laadintaa varten tarvittavien urheilualaa koskevien tietojen puute

e) ylipainoisuuden, lihavuuden, sydän- ja verisuonitautien sekä nivelrikon lisääntyminen, mikä johtuu suurelta osin liikunnan puutteesta

f) urheilukysymysten vähäinen osa koulutuspolitiikassa.

Vaikutustenarviointiraportista käy ilmi, että urheilua koskevalla EU-aloitteella olisi pyrittävä antamaan strategista suuntaa urheilun roolille Euroopassa, kannustamaan vuoropuheluun tietyistä ongelmista ja parantamaan alan näkyvyyttä EU:n poliittisessa päätöksenteossa. Siinä todetaan, että aloitteella pyritään kuvaamaan ja tunnustamaan urheilun erityiset yhteiskunnalliset ja organisatoriset sekä talouteen liittyvät ominaispiirteet sekä edistämän niiden huomioon ottamista EU-politiikan laadinnassa. Toisena tavoitteena on parantaa urheilun huomioon ottamista nykyisissä ja suunnitteilla olevissa EU-ohjelmissa ja -toimissa sekä selvittää, miten urheiluun liittyviä hankkeita voidaan taloudellisesti tukea EU:n rahoitusvälineillä. Muiksi tavoitteiksi määritettiin vuoropuhelun parantaminen ja EU:n tason urheilurakenteiden poliittinen yhteistyö.

Vaikutusten arviointi toi esiin neljä vaihtoehtoista tapaa käsitellä urheilun roolia Euroopassa nykyisissä oikeudellisissa ja poliittisissa puitteissa:

- vaihtoehto 1: mitään toimia ei toteuteta, jolloin urheilun alan nykyiset järjestelyt pysyvät muuttumattomina

- vaihtoehto 2: urheilua koskevan EU-aloitteen tarpeellisuudesta järjestetään lisäkuulemisia vihreän kirjan avulla

- vaihtoehto 3: urheilukysymyksiä käsitellään laajassa ja kattavassa aloitteessa, joka tehdään oikeudellisesti sitomattomalla välineellä eli valkoisella kirjalla tai tiedonannolla

- vaihtoehto 4: tiettyihin ongelmiin puututaan sääntelytoimenpitein ja lisäksi otetaan urheilu paremmin huomioon EU:n eri alojen politiikassa ja ohjelmissa.

Vaikutusten arvioinnin yhteydessä analysoitiin ehdotettujen toimien mahdolliset vaikutukset, tehokkuus, kustannustehokkuus, johdonmukaisuus ja mahdolliset riskit kuuden ensisijaisen kysymyksen kannalta ja pääteltiin, että vaihtoehto 1 (ei EU:n toimia) ei vastaisi sidosryhmien tarpeita ja voisi johtaa siihen, että urheilun nykyisiin ongelmiin ei edelleenkään pystyttäisi puuttumaan. Kun otetaan huomioon, kuinka kattavia kuulemisia viime vuosina on toteutettu, kuulemisprosessin jatkamisella (vaihtoehto 2) ei vaikutusten arvioinnin mukaan saavutettaisi lisäarvoa. Vaikutusten arvioinnin mukaan vaihtoehdossa 4 tarkoitetut useita eri alueita koskevat sääntely- tai lainsäädäntöehdotukset vaarantaisivat toissijaisuusperiaatteen noudattamisen sekä urheilun itsenäisyyden ja urheilun moniulotteisuus jäisi silloin ottamatta huomioon.

Valkoinen kirja vastaa vaihtoehdoista parhaiten asetettuihin tavoitteisiin ja lisäksi se on kustannustehokkain vaihtoehto. Eri tasoja koskevat tehokkaimmat toimenpiteet on koottu toimintasuunnitelmaksi, jossa ehdotetaan konkreettisia toimenpiteitä määritettyjen keskeisten aiheiden käsittelemiseksi siten, että otetaan huomioon urheilun itsenäinen asema ja urheiluun liittyvän toimivallan jakaantuminen Euroopassa. Tämä vaihtoehto pystyy parhaalla tavalla tuomaan poliittista painoarvoa ja näkyvyyttä EU:n tason urheilualoitteelle nykyisissä oikeudellisissa puitteissa.

[1] Yksityiskohtainen tiivistelmä viime vuosina toteutetuista valtiollisten ja valtiosta riippumattomien sidosryhmien kuulemisista on valkoiseen kirjaan liittyvän komission yksiköiden valmisteluasiakirjan liitteessä III.

[2] Kuten todetaan Eurooppa-neuvoston vuonna 2000 antamassa ”Nizzan julistuksessa”.